Aalborg Zoos tiger Kim har fået en ny tigerunge.

Aalborg Zoo fik sidste efterår en ny tigerunge. Desværre døde ungen Mia-Mai i foråret under tragiske omstændigheder, men nu er der igen gode nyheder. Tigeren Kim har nemlig fået en ny unge. - Da dyrepasseren kom hen til tigerburet søndag morgen lå der en lille ny tigerunge. Indtil videre går alt godt, så det er helt fantastisk, siger dyrepasser Frank Orloff Thomsen fra Aalborg Zoo. Dyrepasserne har endnu ikke været i kontakt med ungen, som derfor ikke er kønsbestemt. De kan dog se, at ungen spiser godt og trives, og moderen Kim ser ud til at være glad for igen at være blevet mor. - Kim får desværre kun én unge ad gangen, men hun er en rutineret mor, som har fået unger seks eller syv gange - og det er fantastisk hver gang, siger Frank Orloff Thomsen. Sumatra-tigeren Kim er 14 år gammel. Hun og hendes nye unge kan allerede nu ses af publikum.